*LFF uvodi dokumentarna popodneva*

**Liburnia predstavlja: Mani Gotovac, rimsku Claustru, Sali,**

**i male tajne dokumentaristike**

Ovog se ljeta dokumentarci na Liburnia Film Festivalu (22. -26. 8, Ljetna pozornica Opatija) neće gledati samo na otvorenom, već u popodnevnim satima uzmiču pred vrućinom i ulaze u kino dvoranu opatijske Vile Antonio! Festival uvodi popratni filmski program za koji su odabrana dva filma lokalnih autora, zatim nagrađivano dokumentarno ostvarenje koje će biti dodatno elaborirano kroz *case study*, te pretpremijerno, epizoda novog dokumentarnog putopisnog serijala. Popodnevnom šušuru u Vili Antonio pridonijet će i polaznici LFF-ovih edukacija, u svojim prvim filmskim koracima.

Popratni filmskiprogram u utorak 23. 8. u 17 sati otvara festivalska premijera dokumentarca ***Ona, teatar*** riječke redateljice Marine Banićević. Centralna je figura filma prva intendantica u povijesti hrvatskoga teatra, Mani Gotovac. Privatno i profesionalno ju upoznajemo kroz mozaik razgovora s osobama iz domaćeg kulturnog i javnog života, arhivsku građu iz teatara u kojima je radila te prizore iz predstava “Pričaj mi o Gorkome” i “Nekoliko zamišljenih prizora”. Što ostane skriveno u filmu, razotkrit će kroz razgovor s publikom redateljica, i producent filma Saša Stanić.

Zaboravljenom arheološkom baštinom iz kasne antike bavi se ***Claustra*** Ane Golja, Helene Traub i Aleša Suka. Stručna znanja zaposlenica opatijske Udruge Žmergo poznate po brojim projektima zaštite kulturne i prirodne baštine udružila su se s filmskim znanjima LFF-ovoj publici dobro poznatog redatelja, snimatelja i montažera Aleša Suka (*Marijine*, *Zimsko čudo*). Rezultat je zanimljiv uvid u dijelove najvećeg rimskog građevinskog i vojničko-obrambenog sustava ovih prostora. Film je na rasporedu 24. 8. u 17 sati, najavit će ga redateljica Ana Golja a nakon projekcije, Petra Predoević Zadković s Odsjeka za povijest umjetnosti Filozofskog fakulteta u Rijeci održat će **predavanje „Antička i kasnoantička baština Rijeke i okolice“**.

Četvrtak je rezerviran za *case study* lanjskog pobjednika Liburnia Film Festivala, filma ***Goli***Tihe K. Gudac. Osobno svjedočanstvo jedne obitelji o povijesnoj i političkoj traumi, političkom logoru Goli otok, publika će moći pogledati u 16.30 a nakon filma, od 18 sati, redateljica Tiha K. Gudac i montažer filma Dragan von Petrović, kroz *case study* će dodatno produbiti priču. Govorit će, između ostalog, o razlozima za rastakanje političko povijesne teme kroz osobni pristup, o stvaranju dokumentarnog filma čiji glavni protagonist nije živ niti je ikad svjedočio o iskustvu s Golog otoka, te o etičkim dilemama u radu s osobnim traumama protagonista i povijesnim zločinima.

Ista će se redateljica publici u petak 26. 8. predstaviti s pretpremijerom jedne od ukupno šest epizoda novog dokumentarnog serijala ***Kultura na radničkoj traci***. Serijal vodi na putovanje u male sredine u kojima se na specifičan način susreću rad i kultura, a na LFF-u s prvom epizodom putujemo u Sali na Dugom Otoku. Saznajemo što je za mjesto odigralo ribarstvo, kako je ono inspiriralo rock bendove te kako se utkalo u Tovareću Mužiku, dio zaštićene nematerijalne kulturne baštine RH. Nakon filma, druženje će se nastaviti uz razgovor s akterima liburnijskog kulturnog života.

Osim filmskog programa, u Vili Antonio od početka festivala održavat će se i edukacije o filmu - Filmaktivova radionica ***Prvi put snimam*** je namijenjena svima koji se žele okušati iza kamere, a djeca od 7 do 10 godina mogu upisati radionicu ***Kako nas film vara***, dioRestartovog edukacijskog programa ***Filmska početnica***. O filmu će se ponovo moći razgovarati na ***Kavi s autorom*** koja će se održavati od 23. do 26. kolovoza u Caffe baru Eugenian (V. Spinčića 9, Opatija).

Ulaz na sve navedene edukacije i projekcije u Vili Antonio je besplatan!

***Traileri***

***Claustra*** <https://www.youtube.com/watch?v=SjK5o9H1leg>

***Goli*** <https://www.youtube.com/watch?v=K-qZGgK6Y1Y>

***Ona, teatar*** <https://www.youtube.com/watch?v=cOzwWu0aB0I>